Broj: 711-I-1672-P-439-17/20-09-17

Zagreb, 11. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Dalibora Pudića, člana Upravnog vijeća Hrvatske energetske regulatorne agencije (u daljnjem tekstu: HERA)**,pokrenutom Odlukom Povjerenstva broj: 711-I-1293-P-439-17/19-02-17 od 18. siječnja 2019.g.,na 97. sjednici, održanoj 11. rujna 2020.g., donosi sljedeću:

**ODLUKU**

**Dužnosnik Dalibor Pudić, član Upravnog vijeća HERA-e, nalazi se u potencijalnom sukobu interesa u smislu članka 2. stavka 2. podstavka 3. ZSSI-a, s obzirom da bi u izvršavanju svojih ovlasti mogao odlučivati o pravima i obvezama poslovnih subjekata koji su članovi Hrvatske stručne udruge za plin, čiji je predsjednik, a ukoliko ne bi pravilno upravljao tom situacijom mogao bi se naći u stvarnom sukobu interesa ili bi na drugi način mogao povrijediti odredbe ZSSI-a.** Obrazloženje

Povjerenstvo je na 35. sjednici, održanoj dana 18. siječnja 2019.g., pokrenulo postupak za odlučivanje o sukobu interesa protiv dužnosnika Dalibora Pudića, člana Upravnog vijeća HERA-e, radi utvrđivanja je li okolnost istodobnog obavljanja funkcije predsjednika Hrvatske stručne udruge za plin (u daljnjem tekstu: HSUP) može utjecati na nepristranost dužnosnika u obnašanju navedene dužnosti, iz čega bi proizlazila moguća povreda članka 5. stavka 1. ZSSI-a

 Dužnosnik se na navedenu Odluku o pokretanju postupka očitovao u otvorenom roku pismenom koje je zaprimljeno u ulaznoj pošti Povjerenstva pod brojem 711-U-2613-P-439-17/19-03-3.

Dužnosnik u očitovanju navodi da se radi o tendencioznom izvrtanju činjenica i prijavi bez ikakvog utemeljenja povodom koje je protiv njega pokrenut postupak, obzirom da podnositelj prijave nije naveo u čemu se sastoji sukob interesa i koji bi to privatni interes ostvario ili potencijalno mogao ostvariti. Nadalje navodi da opširna citiranja odredbi Zakona o regulaciji energetskih djelatnosti („Narodne novine“ broj 120/12 i 68/18), na temelju kojih je izabran kao član Upravnog vijeća HERA-e nemaju smisla, jer Povjerenstvo ne postupa sukladno odredbama tog Zakona, već sukladno odredbama ZSSI-a, slijedom čega je takva prijava nakon razmatranja trebala biti ocijenjena neutemeljenom.

Dužnosnik se poziva na odredbu članka 14. stavka 5. ZSSI-a prema kojoj dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, te navodi da ne postoje druga ograničenja.

Poziva se i na odredbu članka 2. Statuta HSUP-a koja propisuje da je ta udruga samostalna nepolitička organizacija koja djeluje u skladu sa Zakonom o udrugama („Narodne novine“ broj 74/14.), te da udrugu čine njezini članovi znanstvenici, stručnjaci i poslovni ljudi aktivni u plinskoj djelatnosti i drugi zainteresirani pojedinci koji Statut prihvaćaju kao temelj svog učlanjenja, a svojim aktivnostima daju doprinos ugledu udruge. Dužnosnik također navodi odredbu članka 3. Statuta Hrvatske stručne udruge za plin koja propisuje da je udruga neprofitna organizacija te se ne osniva sa svrhom stjecanja dobiti, ali može obavljati Statutom i gospodarske djelatnosti uz djelatnosti kojima se ostvaruju ciljevi.

Dužnosnik navodi da iz svega navedenog proizlazi njegovo pravo da kao stručnjak i znanstvenik (izabran u znanstveno zvanje znanstvenog suradnika i u naslovno znanstveno-nastavno zvanje docenta) bude član neprofitne udruge HSUP te da bude izabran za njezina predsjednika i time doprinosi ugledu udruge i njezinoj afirmaciji. Ističe da je Vlada Republike Hrvatske na sjednici održanoj 31. siječnja 2008.g. donijela Odluku o materijalnim pravima članova Upravnog vijeća HERA-e, kojom se u točki I. navodi da član Upravnog vijeća ima pravo na povrat troškova članarina u stručnim udruženjima, iz čega proizlazi kako Vlada RH tretira članstvo u stručnim udrugama kao uobičajenu i pozitivnu praksu.

Navodi da je član HSUP-a za plin od 2002. godine te da je bio biran za potpredsjednika i predsjednika HSUP-a, kao i da je podatke u tome unosio u izvješća o imovinskom stanju prije podnošenja anonimne prijave, te da je kao potpredsjednik navedene udruge i stupio na dužnost člana Upravnog vijeća HERA-e. Navedeno je bila jedna od referenci za njegov izbor, jer sukladno odredbama Zakona o regulaciji energetskih djelatnosti za člana Upravnog vijeća može biti imenovana osoba s radnim iskustvom od najmanje deset godina na poslovima u području energetskih djelatnosti ili drugom srodnom području u energetici, a u svojoj se struci istaknula znanstvenim ili stručnim radom na području energetike, kao i svojim javnim djelovanjem. Navodi da je veliki broj drugih dužnosnika u članstvu neprofitnih udruga te iznosi da nikada nije donosio odluke kojima bi utjecao na prava i obveze te poslovanje energetskih subjekata koji su članovi HSUP-a, jer takvo što nije moguće, budući da odluke iz nadležnosti HERA-e donosi Upravno vijeće, a nikako pojedini članovi Upravnog vijeća.

Navodi da je kao jedan od pet članova Upravnog vijeća HERA-e mogao glasovati o odlukama koje su sukladno Zakonu o regulaciji energetskih djelatnosti pripremile stručne službe HERA-e te da sukladno tome Zakonu voditelje stručnih službi bira predsjednik Upravnog vijeća koji odgovaraju isključivo njemu, s time da Upravno vijeće HERA-e nije nikada donosilo odluke o zahtjevima poslovnih subjekata koji su kao konkurenti istodobno bili razmatrani kada i zahtjevi subjekata iz drugih energetskih sektora, jer takvo nešto nije u djelokrug rada HERA-e, niti je dio sadržaja energetskog zakonodavstva Europske unije.

Naglašava da prema odredbi stavka 5. članka 14. ZSSI-a, nije primao naknadu za obavljanje funkcije predsjednika HSUP-a.

Očitovanju dužnosnika prileži potvrda Hrvatske stručne udruge za plin od 10. srpnja 2019.g., koju je potpisala voditeljica Ureda, u kojoj se navodi da dužnosnik Dalibor Pudić od 2002.g. do danas nije primao novčanu naknadu te da je svoju funkciju obavljao isključivo volontiranjem. Potvrda je izdana na zahtjev dužnosnika, vezano za postupak pred Povjerenstvom.

Dužnosnik Dalibor Pudić je osobno pristupio na sjednicu Povjerenstva te je usmeno dopunio navode prijave. Dužnosnik navodi da HSUP okuplja oko tri stotine stručnjaka i 70-ak poslovnih subjekata, među kojima su i dimnjačari, instalateri, proizvođači opreme, na čiji rad ne može utjecati kao član Upravnog vijeća HERA-e, jer to ne spada u njezin djelokrug. Također ističe da su sjednice Upravnog vijeća HERA-e javne i da voditelje stručnih službi imenuje predsjednik Upravnog vijeća HERA-e te da Upravno vijeće HERA-e donosi odluke na temelju prijedloga stručne službe koja priprema materijal za sjednicu, a ne člana Upravnog vijeća, što bi značilo da dužnosnik kao član Upravnog vijeća HERA-e koristi tu dužnost kako bi utjecao na rad stručnih službi u postupku izrade prijedloga.

Navodi da je država vlasnik 99% energetskih subjekata u Republici Hrvatskoj i da ga je Hrvatski sabor u dva mandata, od 2012.g., imenovao za člana Upravnog vijeća HERA-e, i to kao stručnjaka pod okolnostima kada je obavljao funkcije člana Upravnog odbora HSUP-a te kasnije potpredsjednika odnosno predsjednika HSUP-a, što nikome nije bilo sporno. Dužnosnik naglašava da u obnašanju navedene dužnosti ponajprije nadzire trgovačka društva u državnom vlasništvu, koji ostvaruju dobiti koja se isplaćuje u državni proračun te da je po toj osnovi u sukobu interesa, kao i da je održavao stručna predavanja bez naknade.

Iznosi kako ne postoji bilo kakav dokument koji bi upućivao da je u bilo kojem predmetu iz djelokruga HERA-e postupao suprotno propisima ili da je prekršio načelo obnašanja javnih dužnosti te da sukladno članku 14. stavku 5. ZSSI-a može biti član neprofitne udruge bez ostvarivanja naknade, pri čemu naglašava da je u izvješću o imovinskom stanju koje je podnio Povjerenstvu naveo podatak o članstvu u HSUP-u kao i da od te udruge ne ostvaruje naknadu. Navodi da su članovi HSUP-a, između ostalih, i proizvođači bojlera te da se ta udruga obratila nadležnom ministarstvu s prijedlogom da se ostavi mogućnost kupnje postojećih bojlera, iz čega proizlazi da kao predsjednik HSUP-a nije privilegirao navedene proizvođače. Dužnosnik iznosi da plin kao energent ispunjava jednu trećinu domaćih potrebe za energentima, a sve važne odluke koje se tiču plinskog poslovanja donosila je Vlada Republika Hrvatske, a ne HERA, poput odluke o izgradnji LNG terminala na otoku Krku.

Povjerenstvo je dopisom od 3. rujna 2019.g., Broj: 711-I-1508-P-439-17/19-05-17 zatražilo od HERA-e očitovanje li dužnosnik Dalibor Pudić, član Upravnog vijeća, u razdoblju od 17. listopada 2017.g. do danas u obnašanju navedene dužnosti, sukladno odredbama Zakona o regulaciji energetskih donosio odluke kojima je utjecao na prava i obveze te poslovanje energetskih subjekata koji su članovi udruge Hrvatska stručna udruga za plin povodom zahtjeva upućivanih HERA-i od strane tih poslovnih subjekata te o kakvim se odlukama radi. Istim je dopisom HERA pozvana dostaviti cjelokupnu dokumentaciju koja obuhvaća zahtjeve ili prijedloge energetskih subjekata članova HSUP-a, odluke HERA-e koju su donesene te zapisnike sa sjednica HERA-e na kojim se o istima odlučivalo

Povjerenstvo je dopisom od 3. rujna 2019.g., Broj: 711-I-1507-P-439-17/19-04-17 zatražilo očitovanje od HERA-e je li dužnosnik Dalibor Pudić, član Upravnog vijeća HERA-e, u razdoblju od 17. listopada 2017.g. do danas primao naknadu za obavljanje funkcije predsjednika udruge Hrvatska stručna udruga za plin i koliko je isplaćena naknada iznosila u svakoj godini

HERA se očitovala dopisom, KLASA: 310-34/19-06/128, URBROJ: 371-06-19-2 od 30. rujna 2019.g. u kojem se navodi da su poslovi, ovlasti i odgovornosti HERA-e utvrđeni Zakonom o regulaciji energetskih djelatnosti („Narodne novine", broj 120/12. i 68/18.), zakonom kojim se uređuje energetski sektor i drugim zakonima kojima se uređuju pojedina tržišta energije. Upravno vijeće, u skladu s člankom 23. stavkom 6. navedenog Zakona, ovlašteno je odlučivati o svim pitanjima regulacije energetskih djelatnosti za koja je propisana nadležnost HERA-e, odgovara za stručni rad HERA-e, donosi programe rada i razvoja, odlučuje o financijskom planu i godišnjem proračunu te donosi akte potrebne za rad i poslovanje HERA-e i nadzire njihovo provođenje sukladno općim ciljevima regulacije energetskih djelatnosti iz članka 5. Zakona.

Sukladno odredbama članka 27. stavka 1. i 3. Zakona, Upravno vijeće odlučuje na sjednicama koje saziva predsjednik Upravnog vijeća, većinom glasova svih članova Upravnog vijeća, a član Upravnog vijeća ne može biti suzdržan od glasovanja. Upravno vijeće odluke donosi na prijedlog stručne službe HERA-e.

U dopisu se obrazlaže da uzimajući u obzir navedene odredbe, odluke o zahtjevima energetskih subjekata za čije rješavanje je HERA nadležna, donosi Upravno vijeće na sjednicama, te niti jedan član Upravnog vijeća ne može samostalno donositi odluke o tim zahtjevima. Navodi se da je u razdoblju od 17. listopada 2017.g. do 3. rujna 2019.g. održano 60 sjednica Upravnog vijeća na kojima se, između ostaloga, odlučivalo i o zahtjevima energetskih subjekata za koje je propisana nadležnost HERA-e, pri čemu ni jedan energetski subjekt zahtjev nije podnio u svojstvu člana HSUP-a, a sve odluke donesene su na sjednicama Upravnog vijeća.

Nadalje se navodi da popis članova Hrvatske stručne udruge za plin nije javno dostupan podatak, te da će HERA zatražiti popis članova od te udruge na dan održavanja svake pojedine sjednice Upravnog vijeća u navedenom razdoblju, ako će Povjerenstvo smatrati neophodnim dostavu zahtjeva svih energetskih subjekata koji su u trenutku kad se o njihovom zahtjevu odlučivalo bili članovi Hrvatske stručne udruge za plin.

Hrvatska stručna udruga za plin dostavila je dopisom od 17. rujna 2019.g. potvrdu istog dana kojom se potvrđuje da dužnosnik Dalibor Pudić od 2002.g. do danas nije primao novčanu naknadu za rad u toj udruzi te da je svoju funkciju obavljao isključivo volontiranjem.

Na dodatni zahtjev Povjerenstva od 18. veljače 2020.g., Broj: 711-I-337-P-439-17/20-08-17 kojim je HSUP pozvan dostaviti popis članova te udruge, sukladno podatcima iz evidencija, navedena udruga se nije očitovala odnosno Povjerenstvu nije dostavljen popis članova HSUP-a.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik od 1. travnja 2012.g. u kontinuitetu do danas obnaša dužnost člana Upravnog vijeća HERA-e.

Člankom 3. stavkom 2. ZSSI-a propisano je da se odredbe tog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor. Obzirom da je člankom 23. Zakona o regulaciji energetskih djelatnosti propisano da predsjednika i članove Upravnog vijeća HERA-e imenuje Hrvatski sabor te da Upravno vijeće HERA-e upravlja tom Agencijom, a članovi se imenuju na razdoblje od 7 godina te dužnost u HERA-i obavljaju kao jedino zanimanje, kao i imajući u djelokrug poslova HERA-a kao pravne osobe s javnim ovlastima to se dužnosnik Dalibor Pudić povodom obnašanja dužnosti člana Upravnog vijeća smatra dužnosnikom koji je obvezan postupati sukladno odredbama ZSSI-a.

Člankom 7. Zakona o regulaciji energetskih djelatnosti HERA je samostalna i neovisna pravna osoba s javnim ovlastima za regulaciju energetskih djelatnosti. Člankom 5. navedenog Zakona određeni su temeljni ciljevi regulacije energetskih djelatnosti koji se odnose na osiguranje objektivnosti, transparentnosti i nepristranosti u obavljanju energetskih djelatnosti, brigu o provedbi načela reguliranog pristupa mreži/sustavu, donošenje metodologija za utvrđivanje iznosa tarifnih stavki u tarifnim sustavima, uspostavljanje učinkovitog tržišta energije i tržišnog natjecanja te zaštita kupaca energije i energetskih subjekata.

Sukladno članku 11. Zakona o regulaciji energetskih djelatnosti osnovni poslovi HERA-e su izdavanje, produženje i prijenos dozvola za obavljanje energetskih djelatnosti te privremeno i trajno oduzimanje dozvola, nadzor energetskih subjekata u obavljanju energetskih djelatnosti, donošenje metodologija, odnosno tarifnih sustava u skladu sa zakonima kojim se uređuje energetski sektor i drugim zakonima kojima se uređuju pojedina tržišta energije, donošenje ili odobravanje cijena, iznosa tarifnih stavki i naknada u skladu s metodologijama, odnosno tarifnim sustavima, odobravanje planova investicija, razvoja i izgradnje sustava u skladu sa zakonima kojima se uređuju pojedina tržišta energije te drugi poslovi.

Člankom 17. istog Zakona propisano je da HERA provodi savjetovanja sa zainteresiranom javnošću u postupku donošenja propisa i metodologija koje donosi te osigurava rok od najmanje dva mjeseca, u postupku savjetovanja, za podnošenje prigovora na prijedlog metodologija i tarifnih sustava. Člankom 23. stavkom 6. Zakona propisano je da je Upravno vijeće HERA-e ovlašteno za odlučivanje o svim pitanjima regulacije energetskih djelatnosti za koja je propisana njezina nadležnost.

Člankom 1. Statuta HSUP-a navedena udruga osnovana je radi promicanja i unapređenja plinskog i energetskog gospodarstva, pokretanja i rješavanja pitanja od zajedničkog interesa za struku te okupljanje i zbližavanje djelatnika iz različiti tvrtki i ustanova iste ili srodnih struka, pridržavajući se odredaba Zakona o udrugama.

Prema članku 2. Statuta HSUP je samostalna i nepolitična organizacija koja djeluje u skladu sa Zakonom o udrugama, a članovi udruge su znanstvenici, stručnjaci, poslovni ljudi aktivni u plinskoj zajednici, a udruga prihvaća učlanjenje znanstvenih i obrazovnih ustanova, instituta, strukovnih društava, trgovačkih društava, neovisno o vlasništvu, koji se bave bilo kojom djelatnošću iz područja proizvodnje prirodnog i/ili drugih loživih plinova (prerada, transport, skladištenje, distribucija, opskrba, primjena, instalacija i proizvodnja opreme), koji se učlanjuju kao pokrovitelji ili podupiratelji, a mogu se učlaniti i strane tvrtke koje djeluju ili imaju namjeru djelovati na području države.

Člankom 4. Statuta određen je cilj HSUP-a kao poticanje razvoja u okvirima plinske i energetske djelatnosti s tehničkog i znanstvenog gledišta, gledišta sigurnosti i zaštite okoliša, podizanje razine znanja i obrazovanja, razmjena iskustava i informacija te druge aktivnosti važne za plinsko gospodarstvo u cjelini, za HSUP ili pojedine članove te se u tom smislu bavi unapređenjem raznih disciplina plinske struke iz područja istraživanja i proizvodnje prirodnog i drugih plinova te obrade i skladištenja, dobave, opskrbe i potrošnje plina, tehnike i tehnologije transporta, tehnike i tehnologije distribucije i opskrbe, propisa, pravilnika i normi i dr.

Prema stavku 6. Statuta interes HSUP-a udruga se bavi razradom svojih programa, studija i planova koji se odnose na sveukupni razvoj plinskog gospodarstva u Hrvatskoj, bilo da se radi o plinu kao primarnom energentu ili sirovini te aktivno surađuje s raznim državnim i gospodarskim institucijama, drugim udrugama koje se bave energetikom, znanstvenim institutima i tvrtkama koje rješavaju bitna pitanja za opću energetiku i plin kao energent. Temeljni zadaci HSUP-a određeni su kao davanje stručnih podloga za realno vrednovanje plina među energentima, primjereni status plina zbog njegovih energetskih, ekoloških i ekonomskih vrijednosti te njegovu racionalnu potrošnju, kao jedinog primarnog energenta kojim Hrvatska raspolaže u znatnijim količinama, dok je interes HSUP-a postati relevantni čimbenik koji će svojim stručnim resursima doprinositi planiranju strategije i usmjeravanju politiku racionalne dobave, transporta i potrošnje plina na razni države i u nižim administrativnim zajednicama te će se poseban naglasak staviti na poticanje širenja plinofikacije neplinoficiranih područja Republike Hrvatske i uvođenje suvremenih, visokoučinkovitih energetskih tehnologija osnovanih na primjeni plina.

Prema članku 17. stavku 2. Statuta HSUP-a predsjednik udruge predstavlja i zastupa udrugu, potpisuje odluke i druge akte HSUP-a, brine se za izvršavanje odluka, odgovara za financijsko poslovanje i zakonitost poslovanja, usmjerava, odobrava i nadzire trošenje sredstava.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 6. stavkom 4. ZSSI-a propisano je da je dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u zaprimljena očitovanja i dokumentaciju, utvrđeno je da je dužnosnik Dalibor Pudić član HSUP-a od 2002.g. te da obavlja funkciju predsjednika iste udruge od 2017.g., za što ne prima naknadu. Obzirom da dužnosnik, sukladno članku 14. stavku 5. ZSSI-a, može za vrijeme obnašanja dužnosti obavljati upravnu ili izvršnu funkciju u udruzi bez primanja naknade, utvrđena okolnost članstva nije suprotna ZSSI-u.

Udrugu, u kojoj dužnosnik obavlja funkciju predsjednika, opravdano se može smatrati s dužnosnikom povezanom pravnom osobom. Svaka udruga ima članove koji svojim financijskim donacijama potpomažu njezin rad i ostvarenje ciljeva radi kojih je osnovana. HSUP je udruga osnovana radi promicanja i unapređenja plinskog i energetskog gospodarstva te okuplja članove, što uključuje i trgovačka društva i druge poslovne subjekte, koji se bave proizvodnjom i distribucijom plina te drugim djelatnostima, kao što su transport, skladištenje plina i dr.

Iz odredbi Zakona o regulaciji energetskih djelatnosti utvrđeno je da je HERA neovisna pravna osoba s javnim ovlastima u području regulacije energetskih djelatnosti te da Upravno vijeće HERA-e odlučuje o svim pitanjima regulacije energetskih djelatnosti za koja je propisana nadležnost HERA-e.

Dužnosnik Dalibor Pudić obnaša dužnost člana Upravnog vijeća HERA-e, te je u tom svojstvu, kao jedan od petero članova Upravnog vijeća, ovlašten donositi odluke kojima utječe na djelovanje poslovnih subjekata koje se bave navedenim djelatnostima, npr. poslovni subjekt ne može započeti obavljati neku djelatnost iz područja plinskog gospodarstva, ako od Upravnog vijeća HERA-e ne dobije dozvolu za njezino obavljanje, a ista mu se može i oduzeti, Upravno vijeće obavlja nadzor nad radom takvog poslovnog subjekta, donosi odluke kojima se određuju cijene svih energenata, pa time i plina, utvrđuje tarifne sustave i metodologiju kojim se uređuje energetski sektor te ima brojne druge zadaće.

Dužnosnik, kao član Upravnog vijeća HERA-e, prema navodima svojeg očitovanja te dopunjenog usmenog izlaganja, sudjeluje u donošenju takvih odluka na način da se može usuglasiti s nekim prijedlogom odluke koji je izrađen od stručne službe, čije voditelje imenuje predsjednik Upravnog vijeća HERA-e, može takav prijedlog i odbiti, ali se ne može suzdržati od glasovanja.

Neovisno o tome predlaže li član Upravnog vijeća HERA-e donošenje neke konkretne odluke, tek njezinim donošenjem od strane Upravnog vijeća na javnoj sjednici odluka obvezuje subjekte na koje se odnosi te stvara za njih neka prava i obveze, odnosno na temelju odluke koju donosi Upravno vijeće ostvaruju se nadležnosti HERA-e propisane odredbama Zakona o regulaciji energetskih djelatnosti.

Dužnosnik je uvijek osobno odgovoran za odluke koje donosi. U ovome slučaju Povjerenstvo nisu bile precizirane okolnosti da bi dužnosnik utjecao na stručne službe HERA-e u procesu izrade prijedloga o kojem odlučuje Upravno vijeće u procesu donošenja neke konkretne odluke koja bi se odnosila na realizaciju poslovnih ili financijskih interesa člana udruge u kojoj obavlja funkciju predsjednika, što bi upućivalo na eventualnu zlouporabu posebnih prava dužnosnika iz članka 7. stavka 1. podstavka c) ZSSI-a.

Povjerenstvo nije bilo u prilici steći saznanja o tome tko su članovi HSUP-a, jer navedena udruga o tome nije dostavila podatke Povjerenstvu, što sukladno odredbama ZSSI-a kao subjekt privatnog prava i nije dužna učiniti. Obzirom da iz statutarnih odredbi HSUP-a proizlazi da su članovi te udruge i trgovačka društva koja se bave djelatnošću iz područja plinskog gospodarstva, s velikom vjerojatnošću može se zaključiti da navedena društva podnose određene zahtjeve HERA-i te da na temelju odluka Upravnog vijeća HERA-e stječu neka prava i obveze u obavljanju djelatnosti.

U situacijama kada dužnosnik u obnašanju dužnosti člana Upravnog vijeća HERA-e donosi odluke kojima odlučuje o poslovnim subjektima, koji su ujedno članovi udruge čiji je on predsjednik te čije je interese u obavljanje te funkcije dužan promicati, odnosno s kojom se udrugom nalazi u odnosu povezanosti, može nastati vanjski dojam pristranosti i nevjerodostojnosti u obnašanju javne dužnosti prilikom donošenja takvih odluka. Povjerenstvo u konkretnom slučaju nije moglo utvrditi da bi dužnosnik sudjelovao u donošenju odluka povodom zahtjeva poslovnog subjekta koji je član HSUP-a, slijedom čega nije utvrđeno da bi dužnosnik počinio povredu članka 5. stavka 1. ZSSI-a.

Međutim, dužnosnik Dalibor Pudić u konfliktnoj je poziciji odlučivanja, ako bi povodom obnašanja dužnosti člana Upravnog vijeća HERA-e došao u priliku odlučivati o pravima i obvezama članova Hrvatske stručne udruge za plin, u kojoj obavlja funkciju predsjednika te se tada nalazi u potencijalnom sukobu interesa u smislu članka 2. stavka 2. podstavka 3. ZSSI-a, jer bi u takvoj situaciji njegovi privatni interesi mogli utjecati na njegovu nepristranost u obavljanju navedene dužnosti.

Iako dužnosnik ne može biti suzdržan od glasovanja u obnašanju dužnosti člana Upravnog vijeća HERA-e, navedeno samo po sebi ne znači da se ne može izuzeti iz odlučivanja u takvoj situaciji. Stoga je dužnosnik dužan prepoznati takvu situaciju potencijalnog sukoba interesa i pravilno njome upravljati te spriječiti nastanak situacije realiziranog sukoba interesa u kojoj bi njegovi interesi povezani s članstvom u udruzi utjecali na nepristrano obnašanje javne dužnosti na koju je imenovan (npr. odlučivanje članova udruge o njegovom ponovnom imenovanju za predsjednika udruge) ili kada bi mogao povrijediti neku drugu odredbu ZSSI-a.

Obzirom da je odredbom članka 11. stavka 4. Zakona o regulaciji energetskih djelatnosti propisano da HERA daje mišljenja na prijedloga propisa za koje je ovlaštena tim Zakonom, zakonom kojim se uređuje energetski sektor i drugim zakonima kojima se uređuju pojedina tržišta energije, bilo bi uputno u tu svrhu da se prilikom izrade novog prijedloga Zakona o regulaciji energetskih djelatnosti predloži zakonska odredba koja bi propisivala izuzimanje od odlučivanja i glasovanja člana Upravnog vijeća HERA-e u situaciji koji bi odlučivao o pravima i obvezama osoba u odnosu na koje ne može biti nepristran.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Dalibor Pudić, elektronička dostava
2. Objava na internetskim stranica Povjerenstva
3. Pismohrana